รองนายกรัฐมนตรี เผย คสช.ยกเลิกคำสั่งที่ออกเป็นกฎหมายได้แล้วบางฉบับ และเตรียมแถลงสรุปผลงาน 5 ปี 22 พฤษภาคมนี้
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เปิดเผยว่า ที่ประชุมคณะรักษาความสงบแห่งชาติ หรือ คสช. ได้พิจารณายกเลิกคำสั่งหัวหน้า คสช.ที่สามารถออกเป็นกฎหมายได้แล้ว ส่วนคำสั่งที่ยังไม่สามารถออกเป็นกฎหมายได้และยังไม่สามารถแก้ไขปัญหาได้อย่างเรียบร้อยก็ยังคงไว้ โดยรายละเอียดทั้งหมดมอบหมายให้นายวิษณุ เครืองาม รองนายกรัฐมนตรี พิจารณา เช่น กฎหมายการทำประมงผิดกฎหมาย หรือ ไอยูยู ที่คาดว่าจะออกเป็นกฎหมายได้ก่อนวันที่ 9 พฤษภาคมนี้ นอกจากนี้เตรียมหารือกับฝ่ายที่เกี่ยวข้องหาช่องทางเผยแพร่การแถลงผลงาน 5 ปีของ คสช.ในวันที่ 22 พฤษภาคม        ส่วนกรณีที่พรรคอนาคตใหม่ เรียกร้องให้มีการจัดการเลือกตั้งใหม่ในพื้นที่เขต 1 จังหวัดนครปฐม พลเอกประวิตร กล่าวว่า เป็นเรื่องของคณะกรรมการเลือกตั้ง หรือ กกต. ตนเองไม่เกี่ยวข้องและไม่ทราบรายละเอียด ซึ่งจะส่งผลกระทบต่อความเชื่อมั่นของ กกต.หรือไม่ ก็ไม่ขอแสดงความคิดเห็น ให้ไปสอบถามจาก กกต.เอง ขณะที่การประกาศรายชื่อสมาชิกวุฒิสภา หรือ สว.จะเป็นช่วงเวลาใดนั้น พลเอกประวิตร ระบุว่า ขณะนี้ก็อยู่ระหว่างการดำเนินการ ซึ่งเมื่อแล้วเสร็จจะมีการเปิดเผยตามขั้นตอนต่อไป        ด้านพลตรี อธิสิทธิ์ ไชยนุวัติ รองโฆษกประจำสำนักนายกรัฐมนตรี กล่าวว่า นายวิษณุ เครืองาม รองนายกรัฐมนตรี ได้แจ้งต่อที่ประชุมคณะรัฐมนตรีถึงการที่ คสช.มีคำสั่งให้ทบทวนและยกเลิกคำสั่งหัวหน้า คสช.ที่ออกเป็นมาตรา 44 เพราะบางเรื่องดำเนินการเสร็จสิ้นไปแล้ว ทั้งนี้ยังเหลืออีก 62 ฉบับ ที่ยังยกเลิกไม่ได้ จึงได้ให้กระทรวงต่างๆที่เกี่ยวข้องไปแปลงคำสั่งแต่ละฉบับไปเป็นกฏหมายเฉพาะ และให้รีบดำเนินการ รวมถึงจะมีการแต่งตั้งคณะกรรมการมาติดตามเรื่องดังกล่าวเป็นการเฉพาะ